Vierbeen-verslanker van die jaar! | SARIE
FOTO Unsplash	17 Oktober 2016
Vierbeen-verslanker van die jaar!	deur Marguerite van Wyk
Is jou kat of hond bietjie – of baie – vet? Oorgewig is ’n reuse-probleem in Suid-Afrika, met 70% van ons vroue en ’n derde van die mans wat oorgewig is. Dis ook die lot van talle troeteldiere. Volgens die Veterinary Pet Insurance Co. se navorsing wat in 2015 vrygestel is, het troeteldier-vetsug die vierde agtereenvolgende jaar in die VSA toegeneem.
Die oorsaak? “Hulle eet te veel en oefen te min,’’ sê dr. Guy Fyvie, ’n raadgewer vir Hill’s Pet Nutrition Suid-Afrika. Kortom, as jy wil hê jou kat of hond moet langer leef, moet jy sorg dat jou troeteldier die regte gewig handhaaf. As jy dit nié doen nie, kan die arme dier opgeskeep sit met enigiets van kanker, artritis, blaasprobleme, velprobleme tot hartsiektes. Diere is nié gelukkiger as hulle baie eet nie. As jy so dink, maak jy ’n groot fout, sê diere-artse.
Veeartse probeer landwyd om meer as 15 000 oorgewig honde en katte te help verslank. Dit is verstommend hoe ’n “nuwe lyf” jou dier weer woema kan gee.
“Kreupel diere begin weer normaal loop, asemhalingsprobleme is iets van die verlede en diere raak meer energiek, spelerig en beweeglik,’’ vertel Cindy du Preez, ’n diereverpleegster van Pretoria.
“Kry ’n professionele, objektiewe mening as jy twyfel oor jou troeteldier se gewig. Soek dié Oktober deelnemende #PetSlimmer-praktyk op (www.PetSlimmer.co.za) en laat jou troetel assesseer. Dit word dikwels gratis gedoen – vind uit by jou veearts,’’ is Hill’s se raad.
• Basil, ’n miniatuur-schnauzer van Pretoria, het 6,6 kg verloor – van 15,6 kg tot 9 kg.
• Dexter, ’n worshond van Randburg, het 2,6k g verloor – van 5,7 kg tot 3,1 kg.
• Gina, ’n Jack Russell van Vredendal in die Wes-Kaap, het 3,5 kg verloor – van 10,5 kg tot 7 kg,
• Maggy, ’n mopshond van Centurion, het 2,9 kg verloor – van 10,8 kg tot 7,8 kg.
• Matie, ’n chihuahua van Port Shepstone in KwaZulu-Natal, het 1,2 kg verloor – van 5,5 kg tot 4,3 kg.
• Shanna, ’n Rottweiler van Somerset-Wes, het 9,2 kg verloor – van 55 kg tot 45,8 kg.
• Toki, ’n corgi van Parys in die Vrystaat, het 5 kg verloor – van 20,9 kg tot 15,9 kg.